CELEX: 52020PC0279
Language: hu
Date: 2020-06-26
Title: Javaslat A TANÁCS VÉGREHAJTÁSI HATÁROZATA az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozat módosításáról

EURÓPAI BIZOTTSÁG
            Brüsszel, 2020.6.26.
            COM(2020) 279 final
            2020/0133(NLE)
            Javaslat
            A TANÁCS VÉGREHAJTÁSI HATÁROZATA
            az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A Tanács 2017. október 12-én elfogadta az Európai Ügyészség létrehozására vonatkozó megerősített együttműködés bevezetéséről szóló (EU) 2017/1939 tanácsi rendeletet, amely ezt követően 2017. november 20-án lépett hatályba. 
            
            
               Az (EU) 2017/1939 tanácsi rendelet 20. cikke értelmében a Bizottság felel az Európai Ügyészség létrehozásáért és annak kezdeti adminisztratív működéséért mindaddig, amíg az Európai Ügyészség kapacitással nem rendelkezik saját költségvetésének végrehajtására. 
            
            
               Az Európai Ügyészség létrehozásának előfeltétele az Európai Ügyészség tagjainak és személyzetének – különösen az európai ügyészeknek – a kiválasztása és kinevezése, akik az európai főügyésszel együtt az európai ügyészek ügyészi kollégiumát alkotják. Az európai ügyészek ügyészi kollégiumának számos olyan általános jellegű, kulcsfontosságú határozatot kell meghoznia, amelyek hiányában az Európai Ügyészség nem képes tevékenységét megkezdeni. Ezek közé tartozik például az Európai Ügyészség belső eljárási szabályzatának és a delegált európai ügyészek foglalkoztatási feltételeinek elfogadása, valamint a delegált európai ügyészek és az adminisztratív igazgató kinevezése. 
            
            
               Az (EU) 2017/1939 tanácsi rendelet 16. cikkének (1) bekezdése előírja, hogy minden résztvevő tagállam három személyt jelöl olyan jelöltek közül: a) akik az adott tagállam ügyészi vagy bírói karának aktív tagjai, b) akiknek a függetlenségéhez nem férhet kétség; és c) akik rendelkeznek a magas szintű ügyészi vagy bírói tisztségbe történő kinevezéshez – a saját tagállamukban – szükséges képesítéssel, és akik a nemzeti jogrendszereket, a pénzügyi nyomozásokat és a büntetőügyekben folytatott nemzetközi igazságügyi együttműködést illetően releváns gyakorlati tapasztalatra tettek szert.
            
            
               Továbbá az (EU) 2017/1939 tanácsi rendelet 16. cikkének (2) bekezdése kimondja, hogy az (EU) 2017/1939 tanácsi rendelet 14. cikkének (3) bekezdésében említett, kiválasztással foglalkozó tanácsadó testület indokolással ellátott véleményének kézhezvételét követően a Tanács kiválasztja és kinevezi a jelöltek egyikét az adott tagállam európai ügyészévé. Ha a kiválasztással foglalkozó tanácsadó testület azt állapítja meg, hogy egy adott jelölt nem teljesíti az európai ügyész feladatainak ellátásához szükséges feltételeket, akkor ez a véleménye kötelező erővel bír a Tanácsra nézve.
            
            
               A Tanács 2018. július 13-án elfogadta az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozatot. 
            
            
               A szóban forgó működési szabályzat VII. szabályának 2. pontja kimondja, hogy a kiválasztással foglalkozó tanácsadó testület meghallgatja a tagállamok által az európai ügyész tisztségére jelölt személyeket, és véleményt fogalmaz meg a jelölteknek az európai ügyészek feladatainak ellátásához szükséges képesítéséről. A testület kifejezetten állást foglal abban a kérdésben, hogy egy tagállam adott jelöltje megfelel-e az (EU) 2017/1939 tanácsi rendelet 16. cikkének (1) bekezdésében előírt feltételeknek, és e feltételeknek való megfelelés hiányában a kiválasztással foglalkozó tanácsadó testületnek a titkárságán keresztül az érintett tagállamoktól megfelelő számú új személy jelölését kell kérnie. A kiválasztással foglalkozó tanácsadó testület ezután a jelölteket a képesítésük és a tapasztalatuk szerint rangsorolja. A rangsorolásnak tükröznie kell a kiválasztással foglalkozó tanácsadó testület preferenciájának sorrendjét, és annak követése nem kötelező a Tanács számára.
            
            
               E szabály következtében, amennyiben egy tagállam nem jelöl három, a jelentkezési feltételeknek megfelelő személyt észszerű határidőn belül, a kiválasztással foglalkozó tanácsadó testület nem tud a Tanácsnak indokolással ellátott véleményt benyújtani, és a kiválasztási eljárást nem lehet lefolytatni. Ez ahhoz vezethet, hogy a Tanács nem tud időben európai ügyészt kinevezni az adott tagország számára, ami ebből következően késleltetheti az Európai Ügyészség létrehozását és működésének megkezdését. 
            
            
               Az első európai ügyészek kiválasztási eljárása során szerzett tapasztalatok azt mutatták, hogy a jelentkezési feltételeknek megfelelő személyek azonosítása és jelölése komoly nehézségek elé állíthatja az adott tagállamot, és kivételes esetekben objektíve lehetetlen észszerű időn belül megfelelő számú alkalmas személyt jelölni.
            
            
               E javaslat célja, hogy lehetővé tegye a kiválasztással foglalkozó tanácsadó testület számára, hogy kivételes és megfelelően indokolt esetekben – azaz amennyiben kellően bizonyított, hogy a tagállamban fennálló kivételes körülményekre tekintettel egy tagállam minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni – az indokolással ellátott véleményét csak két alkalmas jelöltről terjessze a Tanács elé. Ilyen körülmények fennállása esetén a kiválasztással foglalkozó tanácsadó testület csak két alkalmas jelöltről nyújtaná be indokolással ellátott véleményét a Tanácsnak, és a Tanács e véleményt alapul véve szabadon döntene. 
            
            
               •Összhang a szabályozási terület jelenlegi rendelkezéseivel
            
            
               
                  Az Európai Ügyészség létrehozását az EUMSZ 86. cikke írja elő. Az Európai Ügyészség lesz az első olyan uniós szerv, amely nyomozási és vádhatósági hatáskörrel rendelkezik az Unió pénzügyi érdekeit sértő bűncselekmények tekintetében, és egy teljesen új szereplő lesz az EU igazságügyi térképén. Az Európai Ügyészség várhatóan egységesebbé és hatékonyabbá teszi majd az uniós költségvetést érintő bűncselekményekkel kapcsolatos vádhatósági politikát, aminek köszönhetően növekedni fog a vádemelések és a büntetőjogi felelősséget megállapító ítéletek száma, csökkenni fog az uniós források csalárd módon való felhasználása, valamint javulni fog az ilyen módon felhasznált források visszafizettetési aránya. 
               
               
                  Az (EU) 2018/1696 tanácsi végrehajtási határozat módosítására irányuló ezen javaslat benyújtásával a Bizottság az (EU) 2017/1939 tanácsi rendelet 20. cikkében, 14. cikkének (3) bekezdésében valamint 16. cikkének (2) bekezdésében előírt kötelezettségének tesz eleget. E javaslat lehetővé teszi az Európai Ügyészség európai ügyészeinek kiválasztásához és kinevezéséhez szükséges eljárások lefolytatását és az Ügyészség tevékenységének időben történő megkezdését. E javaslat ezért teljes mértékben összhangban áll az érintett szabályozási terület jelenlegi rendelkezéseivel.
               
            
            
               •Összhang az Unió egyéb szakpolitikáival
            
            
               
                  Ez a kezdeményezés összhangban áll az Unió egyéb szakpolitikáival, valamint az Unió pénzügyi érdekei védelmének megerősítésére irányuló jogszabályi változásokkal.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               
                  A javaslat az EUMSZ 291. cikkén alapul, összefüggésben az (EU) 2017/1939 tanácsi rendelet 14. cikkének (3) bekezdésével és a 16. cikkének (2) bekezdésével. 
               
            
            
               •Szubszidiaritás (nem kizárólagos hatáskör esetén) 
            
            
               
                  Az (EU) 2017/1939 tanácsi rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatának elfogadása és módosítása kizárólag uniós intézmények által, végrehajtási hatáskör alapján történhet, ami jellegénél fogva kizárólagos hatáskör, így nem esik a szubszidiaritás elvének hatálya alá.
               
            
            
               •Arányosság
            
            
               
                  E javaslat a javasolt célok eléréséhez szükséges mértékre korlátozódik, következésképpen megfelel az arányosság elvének. E javaslat közvetlenül kapcsolódik az (EU) 2017/1939 tanácsi rendelet hatálybalépéséhez, és elengedhetetlen az Európai Ügyészség gyors létrehozásának és tevékenysége megkezdésének biztosításához. 
               
            
            
               •A jogi aktus típusának megválasztása
            
            
               
                  Ezt a jogi eszközt az (EU) 2017/1939 tanácsi rendelet 16. cikkének (2) bekezdésével összefüggésben értelmezett 14. cikkének (3) bekezdése irányozza elő. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               
                  E javaslat célzott és korlátozott jellegére, valamint arra való tekintettel, hogy az a Bizottsággal szemben a 2017/1939 tanácsi rendelet 16. cikkének (2) bekezdésével összefüggésben értelmezett 14. cikkének (3) bekezdésében előírt kötelezettségnek tesz eleget, utólagos értékelésekre, az érdekelt felekkel folytatott konzultációkra és hatásvizsgálatra nem került sor. 
               
            
            
               4.KÖLTSÉGVETÉSI VONZATOK
            
            
               
                  A javaslat nincs hatással a költségvetésre.  
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Ezen intézkedés jellegéből adódóan végrehajtásra nincs szükség. 
               
            
            
               •Magyarázó dokumentumok (irányelvek esetén)
            
            
               
                  E javaslathoz nincs szükség az átültetésre vonatkozó magyarázó dokumentumokra. 
               
            
            
               •A javaslat egyes rendelkezéseinek részletes magyarázata
            
            
               A módosítás lehetővé tenné a kiválasztással foglalkozó tanácsadó testület számára, hogy a tagállamban fennálló kivételes körülményekre tekintettel és megfelelően indokolt esetekben – azaz amennyiben kellően bizonyított, hogy egy tagállam minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni – az indokolással ellátott véleményét csak két alkalmas jelöltről terjessze a Tanács elé. Ilyen körülmények fennállása esetén a kiválasztással foglalkozó tanácsadó testület csak két alkalmas jelöltről nyújtaná be indokolással ellátott véleményét a Tanácsnak, és a Tanács e véleményt alapul véve szabadon döntene.
            
            
                
            
         
         
            
               2020/0133 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre
                  1
                és különösen annak 14. cikke (3) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Az Európai Ügyészséget az Unió pénzügyi érdekeit sértő bűncselekmények elkövetői és bűnrészesei tekintetében történő nyomozás és vádhatósági eljárás lefolytatása, valamint az említett személyek bíróság elé állítása érdekében hozták létre. 
            
            
               (2)Az (EU) 2017/1939 rendelet előírja, hogy a Tanácsnak minden európai ügyészt az egyes tagállamok által jelölt három alkalmas jelölt közül, a szóban forgó rendelet 14. cikkének (3) bekezdésében említett, kiválasztással foglalkozó tanácsadó testület indokolással ellátott véleményének kézhezvételét követően kell kineveznie.
            
            
               (3)Az európai ügyészek – akik az európai főügyésszel együtt az európai ügyészek ügyészi kollégiumát alkotják – kiválasztása és kinevezése az Európai Ügyészség létrehozásának egyik előfeltétele.
            
            
               (4)A Tanács 2018. július 13-án elfogadta az (EU) 2017/1939 tanácsi rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozatot
                  2
               . 
            
            
               (5)Ezen működési szabályzat VII. szabályának 2. pontja kimondja, hogy a kiválasztással foglalkozó tanácsadó testület az elbírálás és a meghallgatás során tett megállapításai alapján véleményt fogalmaz meg a jelölteknek az európai ügyészek feladatainak ellátásához szükséges képesítéséről, és kifejezetten állást foglal abban a kérdésben, hogy a jelölt megfelel-e az (EU) 2017/1939 rendelet 16. cikkének (1) bekezdésében előírt feltételeknek. A kiválasztással foglalkozó tanácsadó testületnek a véleményét indokolással kell ellátnia. Abban az esetben, ha a jelöltek nem felelnek meg az (EU) 2017/1939 rendelet 16. cikkének (1) bekezdésében előírt feltételeknek, ugyanezen rendelet előírja, hogy a kiválasztással foglalkozó tanácsadó testületnek – a titkárságán keresztül – megfelelő számú új személy jelölését kell kérnie az érintett tagállamoktól.
            
            
               (6)E szabálytól eltérően ugyanakkor lehetővé kell tenni a kiválasztással foglalkozó tanácsadó testület számára, hogy a tagállamban fennálló kivételes körülményekre tekintettel csak két alkalmas jelöltről terjessze a Tanács elé az indokolással ellátott véleményét, amennyiben kellően bizonyított, hogy a tagállam minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni. Ilyen helyzetben biztosítani kell a kiválasztással foglalkozó tanácsadó testület számára, hogy az indokolással ellátott véleményét csak két alkalmas jelöltről nyújtsa be a Tanácsnak, és a Tanács csak két alkalmas jelöltet tartalmazó lista alapján folytassa le a kinevezési eljárást.
            
            
               (7)Az (EU) 2018/1696 tanácsi végrehajtási határozatot ennek megfelelően módosítani kell.
            
            
               (8)Az Európai Ügyészség tevékenységei időben történő megkezdésének biztosítása érdekében e végrehajtási rendelet a kihirdetését követő napon lép hatályba,
            
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               Az (EU) 2017/1939 rendelet 14. cikkének (3) bekezdésében említett, kiválasztással foglalkozó tanácsadó testület működési szabályzatáról szóló (EU) 2018/1696 tanácsi végrehajtási határozat melléklete VII. szabályának 2. pontja a második bekezdést követően a következő bekezdéssel egészül ki:
            
            
               „A fenti szabályok alóli kivételként, amennyiben kellően bizonyított, hogy egy tagállam minden szükséges erőfeszítés megtétele ellenére sem tud objektíve észszerű időn belül harmadik alkalmas jelöltet találni, a kiválasztással foglalkozó tanácsadó testület – tekintettel az adott tagállamban fennálló kivételes körülményekre – az adott tagállammal való egyeztetést és kellő indokolást követően az indokolással ellátott véleményét csak két alkalmas jelöltről is a Tanács elé terjesztheti.” 
            
            
               2. cikk
            
            
               Ez a határozat az Európai Unió Hivatalos Lapjában való kihirdetését követő napon lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 283., 2017.10.31., 1. o.
               
               
                  
                     (2)
                  
                        HL L 282., 2018.11.12., 8. o.